Man gevonnis oor porno met jong seunsArgieffoto Gouws is in Maart verlede jaar in hegtenis geneem nadat hy foto’s geneem het van jong seuntjies se geslagsdele. Daar is op sy kamera beslag gelê en foto’s van die seuns is op dié kamera gevind. Daar is ook pornografiese foto’s en eksplisiete tekenprente op sy rekenaar se hardeskyf gevind. Gouws is vroeër vanjaar skuldig bevind op vier aanklagte rakende die vervaardiging en besit van kinderpornografie. Hy het skuldig gepleit op die aanklagte teen hom. Landdros Thandeka Mashiyi het in haar uitspraak gesê sy moet die belange van die gemeenskap in ag neem. Sy het gesê die uitbuiting van die kinders het “ontplof” in die huidige digitale area en dat pornografie ŉ gruwelike en kwaadwillige misdaad teen kinders is. Die ma van ŉ sewejarige seun was Woensdag in die hof. Sy beweer Gouws het haar seun in 2014 seksueel aangerand. Volgens die vrou is haar seun ná die voorval baie teruggetrokke en vertrou hy nie mans nie. Die kind se ouma het Gouws glo op heterdaad betrap waar hy die seun betas. Sy is egter dieselfde jaar dood en die saak is teruggetrek.